*Sveučilište u Zadru*

*Odjel za arheologiju*

**POKOP U BRONČANO DOBA EUROPE**

-seminarski rad-

**kolegij**: Brončano doba europe

**mentor**: Martina Čelhar, prof.

**studentice**: Paula Behin, Ivana Čulina

*Zadar, 07. 11. 2013. godine*

PREGLED RADA

* UVOD
* KRONOLOŠKA PODJELA
* INHUMACIJA

1. ravni grobovi
2. tumuli
3. pokopi u lijesovima

* BRODOVI I SMRT
* KREMACIJA
* POSEBNI OBLICI POKOPA
* PROSTOR HRVATSKE
* ZAKLJUČAK
* POPIS LITERATURE
* GRAFIČKI PRILOZI

Tema našeg seminara su pokopi u brončanom dobu Europe. Kroz sljedeće stranice ćemo pokušati ukratko prikazati najčešće oblike pokopa, grobnih priloga i načina diferencijacije pokojnika. Pokušat ćemo objasniti i ključne podatke koje nam daju analize nekropola, grobova, samih pokojnika te njihovih priloga. Opise i tekst ćemo popratiti slikovnim materijalom, tj. prikazima i rekonstrukcijama najpoznatijih nalazišta.

Cilj seminara je predstaviti najstandardiziranije forme pokapanja u pojedinom dijelu brončanog doba, upoznati čitatelja sa podatcima koje nam jedan brončanodobni grob može dati o istovremenoj populaciji te istaknuti važnost sistematskih istraživanja samih grobova.

**UVOD**

Iz brončanog doba imamo brojne nalaze ljudskih pokopa u vidu kostura ili pepela. Točne brojke su nam nepoznate, možemo procijeniti samo kako je brončanodobna populacija bila veća od neolitičke. U počecima istraživanja arheolozi, ili bolje rečeno staretinari, bavili su se samo prikupljanjem grobnih priloga. Kasnije su počeli klasificirati dob i spol pokojnika te vršiti statističke analize položaja i formi grobova. Cilj arheoloških istraživanja pokopa je spoznaja o društvenoj organizaciji te utvrđivanje postojanja pravilnosti u ritualima pokapanja i uzrocima diferencijacije. Čak i iz površne analize nam je vidljivo kako se složenost pogrebnih rituala povećava sa složenošću samog društva.[[1]](#footnote-1)

U samim počecima razlozi za odlaganje tijela su bili isključivo higijenski. Kasnije su vrste i načini pokopa postali izrazito brojni te su se uzdigli na duhovnu i religioznu razinu. Uglavnom načine pokapanja dijelimo na inhumaciju, kremaciju, odlaganje u vodu te izlaganje na otvorenom. Inhumacija i kremacija su dva glavna načina pokapanja, vezane su za poimanje duhovnog svijeta. Unutar dvije glavne vrste postoji više varijacija koje se isprepliću se kroz cijelo brončano doba. Broj sačuvanih pokopa ovisi o vremenu i području.[[2]](#footnote-2)

Unutar pojedinog tipa moguće razlikovati položaj ovisan o spolu, razlike u preciznosti tretiranja tijela, kao i razlike između unutarnjeg prostora tumula. Razlike u tretmanu mrtvih, pretpostavljamo, odražavaju različite stavove prema mrtvima i samoj smrti. Moguće da su pokazatelji duhovnih i kulturnih sklonosti, etničkih i jezičnih afiniteta.[[3]](#footnote-3)

**KRONOLOŠKA PODJELA**

U ranom i srednjem brončanom periodu prevladavala je inhumacija. Za ranu inhumaciju su uglavnom tipični grobni humci, jame, ciste i šaht-grobovi.

U srednjem brončanom dobu prevladavaju tumuli, a u kasnom je dominantna kremacija. Dominacija kremacije pred kraj brončanog doba je najbolje vidljiva u nazivu za samu kulturu kojoj je pripadala gotovo cijela kontinentalna Europa: urnfield (žara+polje)- kultura polja sa žarama.[[4]](#footnote-4)

**INHUMACIJA**

Inhumacija je način ukopa u kojem se umrla osoba obredno ukapa u grob iskopan u zemlji, izduben u kamenu ili sagrađen djelomice nad zemljom.[[5]](#footnote-5) Unatoč pojavi ovih forma i kod kremacije, uglavnom pod inhumacijske tipove ubrajamo ravne grobove, tumule te pokope u lijesovima.

**1. RAVNI GROBOVI**

Ravni grobovi su standardan ritual centralne Europe u ranobrončanom periodu. Pod centralnu Europu podrazumijevamo područje između Rajne i Visle (Njemačka, Češka, Slovačka, Austrija, Poljska). Što se tiče samih pokopa, mnogo je nekropola sa specifičnim principima sahrane. Pokojniku su najčešće savijene noge (Slika 1.) ili leži ravno na leđima. Analizama se često primjećuje “spolno diferencirani bipolarni način pokopa“, što znači da su muškarci položeni u jednom smjeru, žene u suprotnom, a lica u istom smjeru. Spolna diferencijacija može biti i drugačija, individue su položene na različite bokove, a glava im je isto orijentirana. Često se navodi teorija o položaju pokojnika koji je uvjetovan položajem Sunca, no sa sigurnošću ne možemo ništa tvrditi.[[6]](#footnote-6)

Slika 1. Karakterističan položaj pokojnika u brončanom dobu (Crouched burial of a woman in a stone cist, 2013.)

Karakteristične nekropole se nalaze u istočnoj Austriji i Slovačkoj (Nitra, Unterwolbling, Košt’any grupa).

Najpoznatija nekropola je **Gemeinlebarn.** Nalazi se u donjoj Austriji. Nekropola je dobro istražena. Pronađeno je mnogo nakita u ženskim grobovima i oružja u muškim, što nam pokazuje još jedan vid diferencijacije putem grobnih priloga.

Druga poznata nekropola je **Singen** u Njemačkoj, gdje se nalazi 95 iskopanih grobova. Vidljiva je podjela u 4 ili više grupa. Grobovi su uglavnom kameni, prevladava inhumacija. Orijentacija tijela je u smjeru sjever-jug. Prilozi u muškim grobovi su uglavnom bodeži, a u ženskim nakit, ukrasne igle i šila. Keramika nije nađena.[[7]](#footnote-7)

U **Úněticama**,nekropoli u Češkoj, prevladavaju ravni pokopi. Nađena su samo 2 grobna humka. Grobovi su pravokutne ili ovalne jame, pokojnici su na desnom boku, glava na jugu. Nađeno je i nekoliko višestrukih grobova. Pošto su grobovi u nepravilnim redovima, neki istraživači u njima vide posljedica grupiranja.

Nekropola **Těšetice Vinohrady** se nalazi ujužnoj Moravskoj. U njoj je 41 grob istražen. Što se tiče grobnih priloga, najviše je keramike u muškim grobovima. Po nekim teorijama, brojnost keramike je povezana sa većom brojnošću žalovatelja na muškim pokopima.No, metalnih predmeta najviše ima u grobovima djece i žena, malo su zastupljeni u muškim grobovima. Smatra se da su “žene i djeca bili bogatstvo obitelji” i zasluživali najcjenjenije priloge.[[8]](#footnote-8)

**2. TUMULI**

Za izradu tumula (Slika 2.) bilo je potrebno mnogo zemlje, kamenja i granja, što je zahtijevalo izniman trud. Lako ih je uočiti, često su istraživani. Najveća prednost je laka vidljivost nadgrobnog spomenika. Pojava tumula je zabilježena u velikom dijelu brončanodobnog svijeta. Standardni su za ranu broncu na istoku, sjeveru i sjeverozapadu Europe, no rijetki u drugim regijama. Čak je i srednje brončano doba zbog njihove prevlasti nazvano kulturom grobnih humaka.U kasnom brončanom dobu su jako rijetki.

   
Slika 2. Brončanodobni tumul (**Bronze Age barrows, 2013.)**

**Zajedničke osobine tumula**

Uglavnom su to grobovi manjeg dijela stanovništva. Završni grobni humak (tumul) je zadnja faza složnog pogrebnog procesa. Lako su vidljivi i zbog toga često opljačkani, što znači da je kontekst unutar njih uništen.Unutar tumula vrijede prosječni uvjeti očuvanja, organski materijal je izrazito rijedak. Jednom sagrađeni postaju magnet za pokope i religijske aktivnosti. Nekada ih bilo više, no priroda i ljudi su ih dosta uništili. Ipak, ostatke nekih od njih možemo vidjeti rekognosciranjem iz zraka. Analiza tumula je često nepotpuna, ali donekle rekonstruira život stanovništva, kao i samo njihovo podrijetlo. [[9]](#footnote-9)

Broj tumula varira i unutar geografske cjeline, ovisno o uvjetima

Bitan dio tumula su tzv. **“pogrebne kuće”** To su pravokutne konstrukcije na drvenim stupovima, spaljene prije početka gradnje tumula. Korištene su za individualne pokope.[[10]](#footnote-10)

**Tumuli u sjevernoj Europi**

Grobni humci su na sjeveru Europe bili izrazito popularni, osobito na Jutlandu i sjeveru Njemačke. Ističu se veličinom i brojnošću. Korišteni su kroz više povijesnih perioda. Bitno ih je istaknuti zbog ostataka organskih materijala (tekstil, drvo, koža) koji su u njima nađeni, a daju nam nebrojeno puno podataka o svakodnevnom izgledu i životu brončanodobnih ljudi.[[11]](#footnote-11)

**Tumuli u centralnoj Europi**U srednjem brončanom dobu tumuli su standardni za područje centralne Europe, osobito u području *kulture grobnih humaka* (Njemačka, Češka, djelovi Austrije i srednjeg Podunavlja)Javljaju se i u područjima *Lausite kulture* (Poljska, sjever Češke, istočna Njemačka). Nihova iznenadna prevlast je navela **Mariju Gimbutas** na izlaganje teorije o doseljenju “Kurgan ljudi”, Indoeuropljana čija je tumul kulturna značajka. Teorija je neodrživa zbog pojave tumula u raznim dijelovima brončanog doba na jednom iznimno širokom području.

**Bogati tumuli**Bogatim tumulima nazivamo grobove koji se ističu vrijednim grobnim prilozima. Najpoznatiji primjeri su Leubingen i Helmsdorf u Njemačkoj te se smatraju prvim primjerima tzv. „kneževskih“ ukopa.  **1. Leubingen, Njemačka**  
Tumul je omeđen prstenastim jarkom. Početna drvena dvoslivna komora je prekrivena kamenjem. Pokop muškarca se nalazi unutar komore, pokraj njega je bilo tijelo mlade žene koja je ubijena nakon smrti muškarca.Neki od grobnih nalaza (Slika 3.) su triangularni bodeži, brončane perle, dvije zakrivljene sjekire, masivna zlatna narukvica, zlatna pribadača.[[12]](#footnote-12)  
  
Slika 3. Leubingen, grobni prilozi (Leubingen burial of princely goods, 2013.)

**2. Helmsdorf, Njemačka**Sličan humak nalazimo i na lokalitetu Helmsdorf gdje su pronađeni vrijedni grobni prilozi poput plosnate sjekire, masivne zlatne narukvice, brončanog bodeža , zlatne spiralne perle. [[13]](#footnote-13)

**Tumuli na Balkanu**Pojavili su se u bakrenom dobu. U rano brončano doba tumuli su rijetki, nekoliko imamo u zapadnoj Srbiji i istočnoj Bosni (Belotić, Bela Crkva, Titovo Užice). U južnoj Hrvatskoj i Bosni imamo mnogo tumula, no njihova datacija je teška. Iz kasnog brončanog doba potječe dosta tumula na **Glasincu**, nekropoli u blizini Sarajeva. Nakit je najbrojniji grobni prilog, no nema spolne diferencijacije. Za Glasinac je karakterističan nedostatak naselja, nađena je samo nekropola**.**Do kraja kasnobrončanog perioda tumuli su na Balkanu postali isključivo statusni simboli.[[14]](#footnote-14)

**3. POKOPI U LIJESOVIMA**

Ima ih u raznim djelovima brončanodobnog svijeta. Nema sistematskih istraživanja ovog fenomena, sistematizirani su jedino na prostoru Češke, Moravske i Britanije. Uglavnom su lijesovi izdubljena debla, a u nordijskom području su bili slagani od dasaka. Teško je uočiti ostatke, lako propadaju. Često korišteno drvo hrasta, što možda ima i simboličko značenje (i kuće i grobovi od hrasta). Također, bitna je mitološka povezanost - pokop u drvetu kao povratak izvoru života.[[15]](#footnote-15)

**BRODOVI I SMRT**Često su monoksili korišteni kao lijesovi. Neki nalazi nisu blizu vode pa pretpostavljamo da su napravljeni isključivo u svrhu pokopa. Moguća je i “reciklaža” starih monoksila nakon određenog vremena. Motivi brodova su često povezani sa smrću, no nismo sigurni zašto. Čak je i grobno kamenje ponekad poslagano u obliku brodova (Slika 4.), no ne znamo je li motiv broda pokazatelj diferencijacije.[[16]](#footnote-16)

   
Slika 4. Kamenje poslagano u obliku broda (Stone ship Gnisvärd, 2013.)

**KREMACIJA**Najviše se javlja u kasnobrončanom dobu (kultura polja sa žarama-Urnfield). Nađeno je mnogo velikih nekropola sa isključivom kremacijom. Bila je dominantna na prostoru gotovo cijele centralne Europe, Mediterana, Skandinavije, Francuske... Razlog nagle promjene u kremaciju (Slika 5.) je možda odraz promjene stava prema mrtvima, očuvanje tijela nakon smrti više nije toliko važno. Nije isključen ni dolazak novih grupa naroda, iako je malo vjerojatan.

Sve nekropole sa kremacijom su međusobno slične, unutar nekropola se neki grobovi ističu prilozima, no uglavnom nije prevelika pažnja posvećena rasporedu grobova.[[17]](#footnote-17)



Slika 5. Kremacija (The Cremation Burial, 2010.)

**POSEBNI OBLICI POKOPA**Na Siciliji se ističu nalazišta Castelluccio, Thapsos i Pantalica sa grobnicama urezanim u stijene. To je isključivo lokalni fenomen.

Na Sardiniji imamo *tombe di giganti* (Slika 6.) iz rane bronce. To su zapravo kamene monolitne strukture.

  
Slika 6. Kamena monolitna struktura, Sardinija (Tomba dei giganti di Osono, 2006.)

Na Balearima imamo *navetas,* također zadivljujuće monolitne strukture specifične za to otočje.[[18]](#footnote-18)

**PROSTOR HRVATSKE**Hrvatska obiluje brončanodobnim pokopima. Među njima se ističe **špilja Bezdanjača** (Slika 7.), smještena u Lici. Jedan je od najvažnijih brončanodobnih lokaliteta. Nađeno je oko 200 skeleta te brojni keramički i brončani nalazi.[[19]](#footnote-19) Iako ima i ranijih nalaza, glavnina pripada kulturi polja sa žarama.

   
Slika 7. Špilja Bezdanjača (Pripovijest iz prapovijesti, 2009.)

**ZAKLJUČAK**

Ostatci brončanodobnih pokopa su izrazito brojni. Mnogi su istraženi te nam daju podatke o spolnoj diferencijaciji, grupiranju i elitnom statusu unutar društva. Kroz cijelo brončano doba se uglavnom izmjenjuju kremacija i inhumacija, zajedno sa svojim podvrstama (urne, tumuli, ciste...).

**POPIS LITERATURE**

* COLES, J. M. – HARDING. A. F., 1979, *The Bronze Age in Europe*, London
* HARDING, A. F., 1999, *European Societies in the Bronze Age*, Cambridge
* INHUMACIJA, 2013. – Inhumacija, <http://enciklopedija.lzmk.hr/clanak.aspx?id=16039> (12.11.2013.)
* MALINAR, M., 1998. – Mirna Malinar, Brončanodobni lokalitet špilja Bezdanjača – novi materijal i interpretacija, *Opuscula archaeologica 22*, Zagreb, 141. –162.

**GRAFIČKI PRILOZI**

* **Bronze Age barrows, 2013. – Brončanodobni tumul,**  <http://www.newforestexplorersguide.co.uk/heritage/history-in-the-landscape/bronze-age-barrows.html> (12.11.2013.)
* Crouched burial of a woman in a stone cist, 2013. – Karakterističan položaj pokojnika, <http://www.clacksweb.org.uk/culture/bronzeagecemetery/> (10.11.2013.)
* Leubingen burial of princely goods, 2013. – Leubingen, grobni prilozi, <http://kennethgarrett.photoshelter.com/image/I0000OyEAGZoKGKw> (12.11.2013.)
* Pripovijest iz prapovijesti, 2009. – Špilja Bezdanjača, <http://www.matica.hr/vijenac/416/Pripovijest%20iz%20prapovijesti/> (6.11.2013.)
* Stone ship Gnisvärd, 2013. – Kamenje poslagano u obliku broda, <http://www.pasthorizonspr.com/index.php/archives/04/2013/investigating-bronze-age-stone-ships-on-gotland> (12.11.2013.)
* The Cremation Burial, 2010. – Kremacija, <http://www.rubiconheritage.com/2010/10/19/awl-about-bead-covers-bronze-age-gold-from-co-offaly/#lightbox/1/> (9.11.2013.)
* Tomba dei giganti di Osono, 2006. - Kamena monolitna struktura, Sardinija, <http://it.wikipedia.org/wiki/Tomba_dei_giganti_di_Osono> (13.11.2013.)

1. A.F. HARDING, 1999, 73. [↑](#footnote-ref-1)
2. A.F. HARDING, 1999, 75 [↑](#footnote-ref-2)
3. A.F. HARDING, 1999, 77. [↑](#footnote-ref-3)
4. A.F. HARDING, 1999, 76. [↑](#footnote-ref-4)
5. INHUMACIJA, 2013. [↑](#footnote-ref-5)
6. A.F. HARDING, 1999, 77 [↑](#footnote-ref-6)
7. A.F. HARDING, 1999, 78-80 [↑](#footnote-ref-7)
8. A.F. HARDING, 1999, 82 [↑](#footnote-ref-8)
9. A.F. HARDING, 1999, 84. [↑](#footnote-ref-9)
10. A.F. HARDING, 1999, 89. [↑](#footnote-ref-10)
11. A.F. HARDING, 1999, 95-96. [↑](#footnote-ref-11)
12. J.M. COLES, A.F. HARDING, 1979, 40.-41. [↑](#footnote-ref-12)
13. J.M. COLES, A.F. HARDING, 1979, 41. [↑](#footnote-ref-13)
14. A.F. HARDING, 1999, 100-103. [↑](#footnote-ref-14)
15. A.F. HARDING, 1999, 103-108 [↑](#footnote-ref-15)
16. A.F. HARDING, 1999, 109 [↑](#footnote-ref-16)
17. A.F. HARDING, 1999, 111-113. [↑](#footnote-ref-17)
18. A.F. HARDING, 1999, 118 [↑](#footnote-ref-18)
19. M. MALINAR, 1998, 142. [↑](#footnote-ref-19)